TOG เลนส์ใสกิ๊ก.!
ถือว่า “จิ๋วแต่แจ๋ว” จริง ๆ หุ้นบริษัท ไทยออพติคอล กรุ๊ป จำกัด (มหาชน) หรือ TOG ผู้ผลิตและจำหน่ายเลนส์แว่นตา ตัวเลขงบไตรมาส 3/62 ออกมากำไร 25 ล้านบาท ช่วงเดียวกันปีก่อนทำได้ 23 ล้านบาท ทำให้ 9 เดือน กำไรพุ่งพรวด 119.56 ล้านบาท จากเคยทำได้ 58.99 ล้านบาท
7 พ.ย. 2562

สำนักข่าวรัชดา
ถือว่า “จิ๋วแต่แจ๋ว” จริง ๆ หุ้นบริษัท ไทยออพติคอล กรุ๊ป จำกัด (มหาชน) หรือ TOG ผู้ผลิตและจำหน่ายเลนส์แว่นตา ตัวเลขงบไตรมาส 3/62 ออกมากำไร 25 ล้านบาท ช่วงเดียวกันปีก่อนทำได้ 23 ล้านบาท ทำให้ 9 เดือน กำไรพุ่งพรวด 119.56 ล้านบาท จากเคยทำได้ 58.99 ล้านบาท
อีกจุดที่น่าสนใจอัตรากำไรขั้นต้นอยู่เหนือระดับ 20.12% จากเดิมอยู่ที่ 17.50% เช่นเดียวกับอัตรากำไรสุทธิที่เพิ่มจาก 4.45% มาเป็น 8.20%
นั่นเป็นผลพวงการปรับแผนธุรกิจ ที่เน้นธุรกิจเลนส์เฉพาะบุคคลแบบครบวงจร เนื่องจากมีอัตรากำไรขั้นต้นสูง อีกทั้งเร่งปิดดีลลูกค้ารายใหญ่จากภูมิภาคยุโรป ตะวันออกกลางและแอฟริกา เพื่อเติมเต็มกำลังการผลิตเครื่องจักร “RX AUTOMATION”  เฟส 2 ที่จะเดินเครื่องผลิตช่วงไตรมาส 1/63
อีกไฮไลต์ TOG ที่ผลตอบรับดี จากผลิตภัณฑ์เลนส์โปรเกรสซีฟ “z design” (แซด-ดีไซน์) ที่เปิดตัวตั้งแต่ต้นปีที่ผ่านมา และกำลังต่อยอดผลิตภัณฑ์เลนส์สายตาพลาสติกรุ่นใหม่ และเคลือบผิวเลนส์ชนิดพิเศษช่วงต้นปี 2563
สิ่งที่น่าจับตา TOG คือการรุกเข้าสู่ฐานลูกค้าคนรุ่นใหม่ กับซีรีส์เลนส์เปลี่ยนสีรุ่นใหม่ Transitions Signature GEN 8 ในตลาดสหรัฐฯ ที่ผ่านมา จากความร่วมมือระหว่าง TOG และ Transitions Optical บริษัทชั้นนำระดับสากลด้านการผลิตเลนส์เปลี่ยนสี
ทำให้ TOG ยิ่งสร้างเลนส์ที่ตอบโจทย์ลูกค้าใหม่ได้มากเท่าไหร่ ยิ่งสร้างมาร์จิ้นมากขึ้นเท่านั้น..!!
ดูจากพื้นฐาน TOG ถือเป็นหนึ่งในหุ้นที่น่าลงทุน ด้วยจุดเด่นเรื่องอัตราปันผลเฉลี่ย 7-8% แต่จุดเสียของ TOG คือสภาพคล่องและมูลค่าการซื้อขายแต่ละวันต่ำมาก ๆ
จึงกลายเป็น “หุ้นดีที่ถูกลืม” หรือ “หุ้นดีแต่ถูกมองข้าม” มาโดยตลอด..!!!
เอาเป็นว่า TOG มีไว้เพื่อการลงทุน (กินปันผล) ไม่เหมาะแก่การเก็งกำไรทั้งปวง
ใครขืนฝืนธรรมชาติ..มีโอกาสผิดหวังอย่างไม่ต้องสงสัย..!
บอกแล้วไงเก็บไว้ “รับปันผล” อย่าสัปดนเล่นเก็งกำไรเชียว..!!
….อิ อิ อิ….